5 yatichäwi
¿Kunsa tantachäwinakapar sarasajj jikjjatasma?
Walja jaqenakaw iglesianakapar jan sarjjapjjeti, ukanakan janiw chuymachtʼatas jikjjatasipkiti, ni jisktʼanakaparus khitis qhanañchkiti. Ukhamajj ¿kunatsa Jehová Diosan Qhanañchirinakapan tantachäwinakapar sarañama? Ukat ¿kunsa ukan jikjjatasma?
Wali munasiri jilat kullakanakaw utji. Diosar yupaychañataki, Qollan Qellqatanakat yatjjatañataki ukat ‘maynit mayniru wayttʼasiñatakiw’ nayrïr cristianonakajj tam tama tantachasipjjerïna (Hebreos 10:24, 25). Ukat wali munasiri jilat kullakanakamp tantachasisajja, cheqpach amigonak taypins jikjjatasipkaspa ukham amuyasipjjäna (2 Tesalonicenses 1:3; 3 Juan 14, 15). Jehová Diosan Qhanañchirinakapajja, uka cristianonakjamaw tantachasipjje ukat jupanakjamarakiw wali kusisit jikjjatasipjje.
Biblian ewjjtʼanakaparjam sarnaqañatakiw yanaptʼapjjeristam. Kunjamsa Biblian yatichäwinakaparjam sarnaqsna uk amuytʼayir mä yatjjattʼat jilatar istʼañatakiw tantachasipjje. Ukat Bibliajj qellqaskäna uka tiemponjamarakiw chachanakasa, warminakasa ukat wawanakas tantachtʼasipjje (Deuteronomio 31:12; Nehemías 8:8). Yaqhep tantachäwinakapajja, jisktʼanakampiw sarayasi ukat taqeniw ukan arstʼapjjaspa, qʼochuñ librotsa qʼochupjjarakispa, ukhamatwa kunsa Bibliarjamajj suytʼasipki uk sapa maynis qhanañchtʼaspa (Hebreos 10:23).
Diosar jukʼamp iyawsañamatakiw yanaptʼapjjeristam. Pablojj akham sasaw mä tamar qellqatayna: “Jumanakarojj uñjañwa munta, [...] ukhamat maynit mayniru yanaptʼasiñasataki kawkïr iyawsañatejj jumanakansa nayansa utjki ukarjama” sasa (Romanos 1:11, 12). Jilat kullakanakampi tantachäwinakan jikisisajja, Diosar jukʼamp iyawsañatakiw jupanakar yanaptʼi ukat Biblian yatichäwinakaparjam sarnaqañatakis chʼamañchtʼarakiwa.
Juma pachpaw kuntï aka yatichäwin siski uk uñjasma, ukhamajj ¿janit aka mayan tantachäwinakapar sarañ munkasma? Wali munasiñampiw katoqapjjätam. Ukat janiw kuna qollqes ukan mayiskiti, tantachäwinakajj gratisakiwa.
¿Kunjamsa nayra tiempon tantachasipjjerïna, ukat kunjamsa Jehová Diosan Qhanañchirinakapajj tantachasipjjaraki?
Tantachäwinakapar sarasajja, ¿kuna askinaksa jikjjatasma?
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn